Document ID: 32013R0251

REGOLAMENT TAL-KUMMISSJONI (UE) Nru 251/2013
tat-22 ta' Marzu 2013
li jemenda l-Annessi II u III tar-Regolament (KE) Nru 396/2005 tal-Parlament Ewropew u tal-Kunsill fir-rigward tal-livelli massimi ta’ residwi għall-amminopiralid, għall-bifenażat, għall-kaptan, għall-fluważinam, għall-fluwopikolid, kresoksim-metil, għall-pentijopirad, għall-prokwinażid, għall-piridat u għat-tembotrijon f’ċerti prodotti jew fuqhom
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 396/2005 tal-Parlament Ewropew u tal-Kunsill tat-23 ta' Frar 2005 dwar il-livelli massimi ta' residwu ta' pestiċidi fi jew fuq ikel u għalf li joriġina minn pjanti u annimali u jemenda d-Direttiva tal-Kunsill 91/414/KEE (1), u b’mod partikolari l-Artikolu 14(1)(a) tiegħu,
Billi:
(1)
Għall-bifenażat, għall-kaptan, għad-dimetoat, għall-folpet, għall-iprodjon, għall-kresoksim-metil, għall-pimetrożin u għall-piridat, il-livelli massimi ta’ residwi (LMR) ġew stabbiliti fl-Anness II u fil-Parti B tal-Anness III tar-Regolament (KE) Nru 396/2005. Għal amminopiralid, għall-fluważinam, għall-fluwopikolid, għall-prokwinażid u għat-tembotrijon, ġew stabbiliti LMR fil-Parti A tal-Anness III tar-Regolament (KE) Nru 396/2005. Għall-pentijopirad ma ġew stabbiliti ebda LMR speċifiċi fl-Annessi II u III u s-sustanza lanqas ma ġiet inkluża fl-Anness IV tar-Regolament (KE) Nru 396/2005, għalhekk japplika l-valur iffissat ta’ 0,01 mg/kg.
(2)
Fil-kuntest ta’ proċedura għall-awtorizzazzjoni tal-użu ta' prodott għall-ħarsien tal-pjanti li jkun fih is-sustanza attiva amenopiralit fuq iż-żerriegħa tal-kolza, tressqet applikazzjoni skont l-Artikolu 6(1) tar-Regolament (KE) Nru 396/2005 biex jiġu emendati l-LMR eżistenti.
(3)
Rigward il-bifenażat, din l-applikazzjoni tressqet għall-frott taċ-ċitru, għall-frott pomum (frott b’karpelli fin-nofs li jagħlqu ż-żerriegħa), għall-frot irqiq, għall-għeneb tal-ikel u tal-inbid, għall-ħops, għall-frawli, għat-tadam, għall-bżar, għall-brinġiel u għall-kukurbiti (bil-qoxra li ma tittikilx). Fir-rigward tal-kaptan, din l-applikazzjoni saret għat-tadam. Fir-rigward tad-dimetoat, din l-applikazzjoni tressqet għaż-żebbuġ tal-ikel u ż-żebbuġ għall-produzzjoni taż-żejt. Fir-rigward tal-fluważinam, din l-applikazzjoni saret għat-tuffieħ. Fir-rigward tal-fluwopikolid, din l-applikazzjoni saret għall-ħass u pjanti oħra li jintużaw għall-insalata, għall-ispinaċi u pjanti tal-istess tip (b'weraq simili) u għall-ħwawar friski. Rigward il-folpet, saret applikazzjoni għall-għollieq, għal-lampun, għar-ribes u għat-tuffieħ tal-fanali. Fir-rigward tal-iprodjon, din l-applikazzjoni saret għall-krafes. Rigward il-kresoksim-metil, din l-applikazzjoni tressqet għax-xgħir, għas-segala u għall-qamħ. Rigward il-prokwinażid, din l- applikazzjoni tressqet għat-tadam, għall-brinġiel u għall-kukurbiti (bil-qoxra tittiekel). Rigward il-pimetrożin, din l-applikazzjoni saret għall-valerjanella u għall-fażola (bil-miżwed). Rigward il-piridat, din l-applikazzjoni saret għall-weraq tax-xibt. Rigward it-tembotrijon, din l-applikazzjoni saret għall-kliewi u l-fwied tal-annimali bovini u porċini filwaqt li tqiesu l-livelli tar-residwi fi prodotti tal-għalf li jirriżultaw mill-użu tat-tembotrijon fuq il-qamħirrum.
(4)
Skont l-Artikolu 6(2) u (4) tar-Regolament (KE) Nru 396/2005 saret applikazzjoni għall-użu tal-fluwopikolid fuq iz-zunnarija, fuq ir-ravanell u fuq il-pitravi taz-zokkor. L-applikant isostni li l-użu awtorizzat tal-fluwopikolid fuq dawn l-għelejjel fl-Istati Uniti jwassal għal residwi ogħla mil-LMR awtorizzati fir-Regolament (KE) Nru 396/2005 u li huma meħtieġa LMR ogħla biex ma jkunx hemm ostakli fil-kummerċ għall-importazzjoni ta' dawn l-għelejjel.
(5)
Rigward il-pentijopirad, saret applikazzjoni skont l-Artikolu 6(1) u (4) tar-Regolament (KE) Nru 396/2005 bil-għan li jiġu stabbiliti l-LMR għall-ġwież tas-siġar (minbarra l-ġewż tal-Indi u l-ġewż tal-arznu), għall-frott pomum, għaċ-ċirasa, għall-ħawħ, għall-għanbaqar, għall-frawli, għall-ħxejjex tal-għerq u tat-tuberi, għat-tewm, għall-basal, għax-shallots, għall-basal tar-rebbiegħa, għat-tadam, għall-bżar, għall-brinġiel, għall-kukurbiti, għall-qamħirrum ħelu, għall-brassika li tagħmel il-fjuri, għall-kaboċċi, għall-kaboċċi Ċiniżi, għall-ħass u pjanti oħra li jintużaw fl-insalata, inklużi l-brassicacea, l-ispinaċi u pjanti (bil-weraq) simili, għas-sorfolja, għall-weraq tat-tursin, għall-fażola (bil-miswed jew mingħajru), għall-piżelli (bil-miswed jew mingħajru), għall-kardun, għall-krafes, għall-bużbież, għar-rabarbru, għall-kurrat, għal-legumi nexfin, għall-karawett, għaż-żerriegħa tal-ġirasol, għaż-żerriegħa tal-kolza, għax-xgħir, għall-qamħirrum, għall-ħafur, għas-segala, għas-sorgu, għall-qamħ, għall-pitravi taz-zokkor u għall-prodotti tal-annimali, filwaqt li jitqiesu l-livelli tar-residwi f'oġġetti tal-għalf. L-applikant jistqarr li l-użu awtorizzat ta' din is-sustanza fuq dawn il-prodotti fl-Istati Uniti u fil-Kanada jwassal għal residwi ogħla mil-LMR fir-Regolament (KE) Nru 396/2005 u li l-LMR mitluba jinħtieġu biex jakkomodaw l-użi maħsubin fl-Unjoni Ewropea u l-użi awtorizzati fl-Istati Uniti u fil-Kanada. Biex ma jkunx hemm ostakli fil-kummerċ mill-importazzjoni ta' dawn il-prodotti, jeħtieġ li jiżdiedu l-LMR.
(6)
Skont l-Artikolu 8 tar-Regolament (KE) Nru 396/2005, dawn l-applikazzjonijiet ġew evalwati mill-Istati Membri kkonċernati u r-rapporti ta’ evalwazzjoni ntbagħtu lill-Kummissjoni.
(7)
L-Awtorità Ewropea dwar is-Sikurezza fl-Ikel, minn hawn 'il quddiem “l-Awtorità”, ivvalutat l-applikazzjonijiet u r-rapporti ta' evalwazzjoni u eżaminat b'mod partikolari r-riskji għall-konsumatur u, fejn rilevanti, għall-annimali u tat opinjonijiet motivati dwar l-LMR proposti (2). Din għaddiet dawn l-opinjonijiet lill-Kummissjoni u lill-Istati Membri u għamlithom disponibbli għall-pubbliku.
(8)
Fl-opinjonijiet motivati tagħha, l-Awtorità kkonkludiet li fir-rigward tal-użu tad-dimetoat fuq iż-żebbuġ tal-ikel u ż-żebbuġ għall-produzzjoni taż-żejt, il-valutazzjoni tar-riskju fil-qafas tal-opinjoni motivata għandha titqies li hi proviżorja u għandha mnejn tissottovaluta r-riskju reali għall-konsumaturi, minħabba li l-evalwazzjoni finali għad trid issir. Rigward l-użu tal-iprodijon fuq il-karfus (Apium graveolens rapaceum), l-Awtorità enfasizzat in-nuqqasijiet tal-istudji fuq il-metaboliżmu ta' din il-pjanta. Rigward l-użu tal-pentijopirad fuq il-kaboċċa Ċiniża u fuq l-iscarole, l-Awtorità ma tirrikkmandax li jiġi ffissat l-LMR propost minħabba li ma jistax jiġi eskluż ir-riskju għall-konsumaturi. Barra minn hekk, it-testijiet dwar ir-residwi fuq il-qamħirrum, in-nevew (Brassica napus), il-qoton, il-ġirasol u s-soja saru fuq wiċċ tar-raba' mmodifikat ġenetikament. L-applikant irid jikkonferma li l-metaboliżmu tal-pentijopirad f'wiċċ tar-raba' mmodifikat ġenetikament jimxi bl-istess mod kif jimxi f'wiċċ tar-raba' naturali. Rigward l-użu tal-pimetrożin fuq il-valerjanella u fuq il-fażola (bil-miswed), l-Awtorità kkonkludiet li d-dejta li ġiet ippreżentata mhijiex suffiċjenti biex jiġi ffissat LMR ġdid. Għalhekk l-LMR attwali ma għandhomx jitbiddlu.
(9)
Rigward l-applikazzjonijiet l-oħra kollha, l-Awtorità kkonkludiet li kienu ġew sodisfatti r-rekwiżiti kollha fir-rigward tad-dejta u li, abbażi ta' valutazzjoni tal-esponiment tal-konsumatur għas-27 grupp speċifiku Ewropew tal-konsumatur, it-tibdil fl-LMR mitlub mill-applikanti kien aċċettabbli mil-lat tas-sikurezza tal-konsumatur. L-Awtorità qieset l-aktar informazzjoni riċenti dwar il-karatteristiċi tossikoloġiċi tas-sustanzi. La l-esponiment tul il-ħajja għal dawn is-sustanzi permezz tal-konsum tal-prodotti kollha tal-ikel li jista' jkun fihom dawn is-sustanzi, u lanqas l-esponiment għall-perjodu qasir minħabba konsum estrem tal-għelejjel u l-prodotti rilevanti ma wrew li kien hemm riskju li jinqabeż il-konsum aċċettabbli ta’ kuljum (ADI) jew id-doża ta’ referenza akuta (ARfD).
(10)
Abbażi tal-opinjonijiet motivati tal-Awtorità, u b'kunsiderazzjoni tal-fatturi rilevanti għas-suġġett li qed jiġi kkunsidrat, l-emendi rilevanti għall-LMR jissodisfaw ir-rekwiżiti tal-Artikolu 14(2) tar-Regolament (KE) Nru 396/2005.
(11)
Ir-Regolament (KE) Nru 396/2005 għandu għaldaqstant jiġi emendat skont dan.
(12)
Il-miżuri stabbiliti f'dan ir-Regolament huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali u la l-Parlament Ewropew u lanqas il-Kunsill ma opponewhom,
ADOTTAT DAN IR-REGOLAMENT:
Artikolu 1
L-Annessi II u III tar-Regolament (KE) Nru 396/2005 huma emendati skont l-Anness ta’ dan ir-Regolament.
Artikolu 2
Dan ir-Regolament għandu jidħol fis-seħħ l-għada tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, it-22 ta’ Marzu 2013.

Labels: 0
3
17
6